UREDBA KOMISIJE (ES) št. 1862/2004

z dne 26. oktobra 2004

o določitvi standardov trženja za lubenice

KOMISIJA EVROPSKIH SKUPNOSTI JE –

ob upoštevanju pogodbe o ustanovitvi Evropske skupnosti,

ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo (1) in zlasti člena 2(2) Uredbe,

ob upoštevanju naslednjega:

Lubenice so navedene med proizvodi, za katere veljajo standardi trženja iz Priloge I k Uredbi (ES) št. 2200/96. Uredba Komisije (ES) št. 1093/97 z dne 16. junija 1997 o določitvi standardov trženja za lubenice (2) je bila večkrat spremenjena. Zaradi jasnosti je torej treba razveljaviti Uredbo (ES) št. 1093/97 in jo od 1. januarja 2005 nadomestiti z novo.

V ta namen in za ohranitev transparentnosti na mednarodnih trgih je treba upoštevati standard EGS/OZN FFV-37 o trženju in nadzoru kakovosti lubenic, ki ga za ta proizvoda priporoča delovna skupina za standarde kakovosti kmetijskih proizvodov Gospodarske komisije Združenih narodov za Evropo (EGS/OZN), kakor tudi njegove zadnje spremembe.

Z uporabo standardov je treba s trga odstraniti proizvode slabe kakovosti in tako usmerjati proizvodnjo, da bi izpolnila zahteve potrošnikov, ter olajšati trgovino na podlagi poštene konkurence, s čimer bi pomagali doseči večjo dobičkonosnost proizvodnje.

Standardi se uporabljajo v vseh fazah trženja. Prevoz na velike razdalje, skladiščenje za določen čas ali razne operacije, ki so jim proizvodi izpostavljeni, lahko povzročijo kvarjenje zaradi bioloških procesov v proizvodih ali zaradi naravnega propadanja. Treba je upoštevati take spremembe pri uporabi standardov v fazah trženja po odpošiljanju.

Ukrepi, predpisani s to uredbo, so v skladu z mnenjem Upravljalnega odbora za sveže sadje in zelenjavo –

SPREJELA NASLEDNJO UREDBO:

Člen 1

Standard trženja, ki se uporablja za lubenice pod oznako KN 0807 11, je naveden v prilogi.

Ta standard se uporablja pri vseh fazah trženja pod pogoji, ki so predpisani v Uredbi (ES) št. 2200/96.

Vendar pa so v fazah po odpošiljanju dovoljena naslednja odstopanja glede na predpisane standarde:

rahlo pomanjkanje svežosti in čvrstosti ter

rahle spremembe, ki nastanejo zaradi rasti in naravnega propadanja.

Člen 2

Uredba (ES) št. 1093/97 se razveljavi.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2005.

Ta uredba je v celoti zavezujoča in se neposredno uporablja v vseh državah članicah.

(1) UL L 297, 21.11.1996, str. 1. Uredba, kakor je bila nazadnje spremenjena z Uredbo Komisije (ES) št. 47/2003 (UL L 7, 11.1.2003, str. 64).

(2) UL L 158, 17.6.1997, str. 21. Uredba, kakor je bila nazadnje spremenjena z Uredbo (ES) št. 907/2004 (UL L 163, 30.4.2004, str. 50).

PRILOGA

STANDARD ZA LUBENICE

I. OPREDELITEV PROIZVODA

Ta standard se uporablja za vse sorte lubenic (cultivars), vzgojenih iz Citrullus lanatus (Thunb.) Matsum. in Nakai, ki se potrošniku dobavijo sveže, pri čemer so izključene lubenice za industrijsko predelavo.

II. DOLOČBE O KAKOVOSTI

Namen standarda je opredeliti zahteve po kakovosti za lubenice po pripravi in pakiranju.

A. Minimalne zahteve kakovosti

Upoštevajoč posebne predpise za posamezni razred in dovoljena odstopanja, morajo biti lubenice v vseh razredih:

— cele,

— zdrave; proizvodi, ki gnijejo ali se kvarijo, tako da niso primerni za uporabo, so izključeni,

— čiste, praktično brez tujih vidnih primesi,

— praktično brez škodljivcev,

— praktično brez okvar zaradi škodljivcev,

— čvrste in dovolj zrele; barva in okus mesa morata ustrezati zadovoljivi stopnji zrelosti,

— ne počene,

— brez odvečne zunanje vlage,

— brez tujega vonja in/ali okusa.

Razvitost in stanje lubenic morata biti taka, da

— prenesejo prevoz in rokovanje ter

— da prispejo v zadovoljivem stanju v namembni kraj.

B. Minimalne zahteve zrelosti

Lubenice morajo biti dovolj razvite in ustrezno zrele. Refraktometrični indeks mesa mora biti vsaj 8 %, izmerjeno v sredini plodovega mesa, in vsaj 8 % ali več v ekvatorialnem prerezu.

C. Razvrstitev

Lubenice razvrščamo v dva razreda:

(i) Razred I Lubenice tega razreda morajo biti dobre kakovosti. Imeti morajo tipične lastnosti sorte. Dovoljene pa so naslednje rahle pomanjkljivosti, če te ne vplivajo na splošni videz proizvoda, na njegovo kakovost, na sposobnost za shranjevanje ali na predstavitev v enoti pakiranja: — rahla pomanjkljivost glede oblike, — rahla pomanjkljivost v obarvanosti lupine: bleda obarvanost lupine na mestu, kjer se je plod med rastjo dotikal tal, ne velja za pomanjkljivost, — rahle zaraščene površinske razpoke, — rahle pomanjkljivosti na površini zaradi drgnjenja ali rokovanja: skupna površina prizadetega dela ne sme presegati ene šestnajstine ploda. Dolžina peclja lubenice ne sme presegati 5 cm.

(ii) Razred II V tem razredu so lubenice, ki ne izpolnjujejo zahtev za razred I, izpolnjujejo pa zgoraj navedene minimalne zahteve. Dovoljene so naslednje pomanjkljivosti, če lubenice kljub temu ohranijo osnovne značilnosti v zvezi s kakovostjo, sposobnostjo za shranjevanje in za predstavitev: — pomanjkljivosti glede oblike, — rahle zaraščene površinske razpoke, — rahle pomanjkljivosti v obarvanosti lupine: bleda obarvanost lupine na mestu, kjer se je plod med rastjo dotikal tal, ne veljajo za pomanjkljivost v obarvanosti lupine, — rahle zmečkanine, — rahle pomanjkljivosti na površini zaradi drgnjenja ali rokovanja ali zaradi škodljivcev ali bolezni: skupna površina prizadetega dela ne sme presegati ene osmine ploda.

III. DOLOČBE O VELIKOSTI

Velikost se ugotavlja s tehtanjem enote. Najmanjša določena teža je 1 kg.

Če so lubenice predstavljene v enoti pakiranja, razlika v teži med najlažjo in najtežjo lubenico v isti enoti pakiranja ne sme presegati 2 kg ali 3,5 kg, če najlažja lubenica tehta 6 kg ali več.

Pri lubenicah v razsutem stanju ni treba upoštevati te relativne izenačenosti po teži.

IV. DOLOČBE O ODSTOPANJIH

Za proizvode, ki ne izpolnjujejo zahtev za razred, naveden na vsaki enoti pakiranja ali v vsaki partiji (če so lubenice v razsutem stanju), so dovoljena naslednja odstopanja pri kakovosti in velikosti.

A. Odstopanja od kakovosti

(i) Razred I 10 % lubenic po številu ali masi, ki ne izpolnjujejo zahtev za razred I, vendar izpolnjujejo zahteve za razred II, ali izjemoma, ki so v okviru odstopanj tega razreda.

(ii) Razred II 10 % lubenic po številu ali masi, ki ne izpolnjujejo zahtev za ta razred niti minimalnih zahtev, vendar plodovi ne smejo biti gnili ali kako drugače neprimerni za uživanje.

B. Odstopanja od velikosti

Za oba razreda: 10 % lubenic po številu ali masi, katerih velikost odstopa od navedene velikosti, vendar ne za več kakor 1 kg od določenega velikostnega obsega.

Odstopanja se v nobenem primeru ne smejo razširiti, tako da bi zajele lubenice, ki tehtajo manj od 800 g.

V. DOLOČBE O PREDSTAVITVI

A. Izenačenost

Vsebina vsake enote pakiranja ali vsake partije, če so lubenice v razsutem stanju, mora biti izenačena in mora vsebovati le lubenice istega porekla, sorte in kakovosti.

Celotna vsebina enote pakiranja ali partije, če je proizvod v razsutem stanju, mora biti taka, kakršni so vidni deli vsebine pakiranja ali partije.

Poleg tega morata biti oblika in barva površine pri lubenicah iz razreda I izenačeni.

Z odstopanjem od te točke predhodnih določb, se lahko proizvode iz te uredbe meša, v enotah pakiranja za prodajo do največ treh kilogramov, s svežim sadjem in zelenjavo drugih vrst pod pogoji, določenimi v Uredbi Komisije (ES) št. 48/2003 (1).

B. Pakiranje

Lubenice morajo biti pakirane tako, da so ustrezno zavarovane.

Notranji material embalaže mora biti nov, čist in takšne kakovosti, da preprečuje poškodbe proizvodov od zunaj in znotraj. Dovoljena je uporaba takšnih materialov, zlasti etiket in žigov, ki nosijo trgovske oznake, če se pri tiskanju in lepljenju uporabljajo nestrupena črnila ali lepila.

Etikete, ki so posamezno nalepljene na proizvodih, ob odstranitvi ne smejo puščati vidnih sledi lepila ali poškodovati površine.

Pakiranja ali partije, če je proizvod predstavljen v razsutem stanju, morajo biti brez vseh tujih primesi.

Lubenice, ki jih prevažajo v razsutem stanju, morajo biti od tal in sten vozila ločene z ustreznim zaščitnim materialom, ki mora biti nov in čist in ne sme prenašati nenavadnega okusa ali vonja na plodove.

C. Predstavitev

Lubenice lahko predstavimo

— v enotah pakiranja, vključno v zabojih velikih dimenzij,

— v razsutem stanju (naložene neposredno na prevozno sredstvo).

VI. DOLOČBE O OZNAČEVANJU

Vsaka enota pakiranja mora imeti na zunanji strani pakiranja natisnjene čitljive in neizbrisne oznake, ki morajo biti na isti strani pakiranja.

Na enotah pakiranja ni treba navesti oznake iz prvega pododstavka, če ti slednji ne vsebujejo prodajne embalaže, vidne od zunaj in na kateri so navedene te oznake. Te enote pakiranja morajo biti brez vsakršnih označb, ki bi vodile v zmoto. Kadar so te enote pakiranja naložene na paleti, morajo biti te oznake vidno navedene na obvestilu, nameščenim na dveh stranicah palete.

Za lubenice, ki se prevažajo v razsutem stanju (naložene neposredno na prevozno sredstvo), morajo biti podatki na dokumentu, ki spremlja pošiljko, in dokument mora biti na vidnem mestu v vozilu.

Pri taki predstavitvi ni obvezno navesti velikosti.

A. Identifikacija

Ime in naslov tistega, ki pakira in/ali tistega, ki razpošilja.

Ta navedba se lahko zamenja:

— za vse vrste embalaže razen za enote predpakiranja, s kodno oznako, izdano in priznano s strani uradnega organa, ki označuje tistega, ki pakira in/ali tistega, ki razpošilja, in pred njo napisane navedbe „tistega, ki pakira in/ali tistega, ki razpošilja“ ali ustrezne okrajšave;

— samo za enote predpakiranja z imenom in naslovom prodajalca, ki ima sedež v Skupnosti, in pred njo napisane navedbe „pakirano za“ ali enakovredne navedbe. V tem primeru mora imeti etiketa tudi kodno oznako, ki ustreza tistemu, ki pakira in/ali tistemu, ki razpošilja. Prodajalec zagotovi vse informacije, za katere nadzorne službe menijo, da so potrebne za pomen kodne oznake.

B. Vrsta proizvoda

— „Lubenice“, če vsebina ni vidna od zunaj,

— ime sorte (neobvezno),

— barva mesa, če le-ta ni rdeča,

— „Brez pešk“, kjer je to ustrezno (2).

C. Poreklo proizvoda

— Država porekla in po potrebi, območje pridelave ali državno, regionalno ali lokalno označbo.

D. Komercialne značilnosti

— Razred,

— velikost (če je izmerjena), izražena kot najmanjša in največja teža,

— število enot (neobvezno),

— neto teža (neobvezno).

E. Uradni kontrolni znak (neobvezno)

(1) UL L 7, 11.1.2003, str. 65.

(2) Lubenice brez pešk lahko vsebujejo manj razvite peške in občasno razvite peške.